Foto: Igor Kralj



NAKON što je Ministarstvo obrane objavilo da je u Litvi umro hrvatski vojnik, vojni ordinarij Jure Bogdan izjavio je kako još nisu poznate pojedinosti vezane uz smrt hrvatskog vojnika u Litvi, no dodao je i kako je smrt nastupila iznenada.

>>U Litvi umro hrvatski vojnik



Osim toga, Bogdan je na novinarski upit potvrdio da je jedan hrvatski vojni kapelan zbog konzumacije alkohola udaljen iz misije NATO-a u Poljskoj.

Tekst se nastavlja ispod oglasa

Smeta ga korištenje pojma "alkoholizirano stanje"



Kaže kako ga je zasmetalo korištenje pojma "alkoholizirano stanje" u novinskim napisima o trojici vojnika i vojnom kapelanu kod kojih je utvrđena prisutnost alkohola i pokrenut postupak njihova povratka u Hrvatsku.



"To znači da je čovjek bio pijan, no to nije točno", istaknuo je Bogdan i dodao da se ne može sjetiti koliki je broj promila utvrđen na alkotestiranju hrvatskih vojnika i kapelana.



Opovrgnuo je tvrdnje o bilo kakvom pretjerivanju u alkoholu.



"Ne vidim tu nikakav veliki problem i ništa dramatično, ali prekršeno je pravilo da se ne pije", objasnio je Bogdan razloge povlačenja iz Poljske vojnog kapelana koji je "pao na alkotestiranju" u Poljskoj.